किरण बेदी ने कहा... 'सजा को तैयार, माफी नहीं'  
किरण बेदी ने राजनीतिज्ञों का मजाक उड़ाने को लेकर कोई खेद नहीं जताने की बात कही है। बेदी ने नेताओं पर आरोप लगाया था कि वे जनता को धोखा देते हैं।
किरण बेदी ने राजनीतिज्ञों का मजाक उड़ाने को लेकर कोई खेद नहीं जताने की बात कही है। बेदी ने नेताओं पर आरोप लगाया था कि वे जनता को धोखा देते हैं।  बेदी ने आरोप लगाया था कि सांसद अपने असली चेहरे को छुपाने के लिए तरह-तरह के मुखौटे लगाते हैं। उन्होंने अन्ना के अनशन के अंतिम दिन रामलीला मैदान में कहा था, "वे सदन के अंदर कुछ कहते हैं और सदन के बाहर कुछ और। उनके चेहरे से एक मुखौटा उतारिए तो दूसरा दिखाई देगा, दूसरा हटाइए तो तीसरा।"  सामाजिक कार्यकर्ता अन्ना हजारे की करीबी सहयोगी किरण बेदी और अभिनेता ओम पुरी के खिलाफ विशेषाधिकार हनन का प्रस्ताव लोकसभा अध्यक्ष मीरा कुमार व राज्यसभा के सभापति डा. हामिद अंसारी के पास विचाराधीन है। दोनों पर सांसदों का मजाक उड़ाने का आरोप है।  विशेषाधिकार हनन प्रस्ताव से सम्बंधित नोटिस संसद के दोनों सदनों में सोमवार को दिए गए। इस बीच, पुरी ने रामलीला मैदान में सांसदों को 'अनपढ़' और 'नालायक' कहने के लिए माफी मांग ली है।  लोकसभा और राज्यसभा, दोनों सदनों में सांसदों ने अपमानजनक टिप्पणियों के लिए दोनों के खिलाफ नोटिस दी हैं।   लोकसभा अध्यक्ष मीरा कुमार ने सोमवार को कहा कि वह पुरी और बेदी के खिलाफ विशेषाधिकार हनन का प्रस्ताव लाने पर विचार कर रही हैं।  कुमार ने लोकसभा में कहा, "यह मामला मेरे पास विचाराधीन है। मुझे विशेषाधिकार के प्रश्न पर नोटिस प्राप्त हुए हैं।"  कांग्रेस सांसदों में प्रवीण सिंह ऐरॉन, जगदम्बिका पाल, विनय पांडे, हर्ष वर्धन, पीएल पुनिया और कमल किशोर के अलावा नेशनल कांफ्रेंस के मिर्जा महबूब बेग, व बहुजन समाज पार्टी (बसपा) के रमाशंकर राजभर ने पुरी के खिलाफ नोटिस दिया है।   समाजवादी पार्टी (सपा) के प्रेमदास कठेरिया और शैलेंद्र कुमार ने भी पुरी के खिलाफ नोटिस दिया है। पुरी 'अर्द्ध सत्य', 'वेस्ट इज वेस्ट' और 'चाची 420' जैसी फिल्मों के लिए जाने जाते हैं।  इसी तरह के नोटिस राज्यसभा में भी दिए गए हैं। उपसभापति के. रहमान खान ने कहा कि वह सदन की भावना से सभापति हामिद अंसारी को अवगत कराएंगे।  यदि नोटिस स्वीकार हो गया तो विशेषाधिकार समिति आरोपियों से पूछताछ करेगी और उनके खिलाफ कार्रवाई की सिफारिश करेगी।  सपा के रामगोपाल यादव ने कहा कि पुरी ने असंसदीय भाषा का इस्तेमाल किया है और एक समाचार चैनल द्वारा प्रसारित किया गया रामलीला मैदान का उनका भाषण संसद और सांसदों के विशेषाधिकार का हनन है।   यादव ने कहा कि नोटिस विशेषाधिकार समिति के पास भेजा जाना चाहिए। उन्होंने कहा कि कई प्रसिद्ध व्यक्ति व नेता, जैसे कि मुगल बादशाह अकबर कभी स्कूल नहीं गए, लेकिन उन्होंने राष्ट्र के लिए काफी कुछ किया।  यादव ने इस संदर्भ में माइक्रोसॉफ्ट के अध्यक्ष बिल गेट्स और धीरूभाई अम्बानी का नाम लिया।   उत्तर प्रदेश के एक निर्दलीय सांसद मोहम्मद अदीब ने कहा कि बेदी ने चेहरे व सिर को दुपट्टे से ढककर सांसदों का मजाक उड़ाया।  अदीब ने कहा कि अन्ना के एक अन्य सहयोगी प्रशांत भूषण ने रविवार को एक टीवी चैनल से कहा कि सांसद रिश्वत लेने के बाद ही संसद में विधेयक पारित करते हैं। उन्होंने कहा, "यह संसद के खिलाफ गम्भीर आरोप है। उनके खिलाफ उचित कार्रवाई की जानी चाहिए।"